Ekumenická duchovná obnova 27.– 30. september 2026, Dom Xaver, Badín
Správa účastníkov pre Ekumenické spoločensvo Košice

Mons Anton Konečný, Rímskokatolícka cirkev, emeritný moderátor ES KE
Ing. Dáša Fedorková - Gréckokatolícka cirkev / zástupkyňa Hnutia fokoláre pre ekumenizmus
Jana Jiroušková – Československá cirkev husitská, ES KE

Ekumenické duchovné obnovy (EDO) v prostredí slovenskej ekumény majú už tradíciu (2022 Mýto Pod Ďumbierom, 2023 Herľany, 2024 Nitra, 2026 Badín). Sú určené pre vysvätených (ordinovaných) i laických záujemcov kreťanských cirkví o ekumenizmus. Na Slovensku ho organizujú Rada pre ekumenizmus Rímskokatolíckej Bratislavskej arcidiecézy, Ekumenický výbor ECAV a Edukačno – msijné centrum ECAV. 
EDO 2026 s témou „Život z krstu“ bola hodnotná, prínosná a jedinečná. Lektor biskup Tomáš Tyrlík (SCECAV, Český Těšín) a sr. Veronika Barátová (RKC, Komunita blahoslavenstiev) sa usilovali podnietiť objavy tajomstva života v Bohu a s Bohom a tak i ekumenické zbližovanie. 
Osobitosť tohtoročnej EDO spočívala na voľbe aktuálnej témy: život z krstu a na jednoduchom podávaní jednotlivých meditácií, doplnených výmenou skúseností prednášateľov i účastníkov. Treba spomenúť aj dostatok priestoru na stíšenie a na hlboké spoločné modlitby a na bohoslužby slova, pričom jedna z nich bola s dojímavou pripomiemkou krstu.
Oceňujeme oficiálnu podporu tejto ekumenickej iniciatívy od evanjelickej a katolíckej cirkví. Navštívil nás biskup ZD ECAV Ján Hroboň a viedol bohoslužbu v Hronseku, pričom zdôraznil vzácnu hodnotu samotného spoločenstva. 
Navštívil nás a odslúžil  aj sv. omšu generálny vikár Banskobystrického biskupa, Mons. PhLic. Ing. Branislav Koppal, M.A. Pred ňou o. Ľudovít Pokojný pripomenul ešte nie úplnú jednotu medzi kresťanmi, takže  zatiaľ nekatolíci nemôžu prijímať Eucharistiu. Spoločne sme sa modlili za seba a za svoje cirkvi, aby Božia uzdravujúca milosť zasiahla všetky zranenia a nepochopenia. 
Do programu troch dní EDO patri vždy jedno praktické celodenné ekumenické spoznávanie a aj tento rok boli vybrané dve výnimočné miesta - kostol v Hronseku a kláštor v Sampore.
Návšteva evanjelického artikulárneho kostola v Hronseku. 
Na tejto duchovnej púti nás navštívil aj biskup ZD ECAV Ján Hroboň a vysluhoval Služby Božie s Večerou Pánovou v artikulárnom kostole. Pripomenul bolestnú situáciu rozdelenia, pre ktorú sa katolíci nemôžu zúčastniť na Pánovej večeri. Ale mohli a zúčastnili sa vyznania hriechov a následného rozhrešenia. Veľkým momentom pre všetkých bolo záverečné oslovenie o. Ľuda Pokojného, ktorý na záver služieb božích vyjadril ospravedlnenie katolíkov za bolesti, spôsobené evanjelikom v súvise s históriou kostola, v ktorom sme sa spolu modlili ako jedno spoločenstvo v krste.  
Návšteva rímskokatolíckeho benediktínskeho kláštora v Sampore. 
Nádherná bola návšteva Benediktínskeho kláštora Premenenia Pána v Sampore, ktorý je domovom mníšskeho spoločenstva Benediktínov. Pridali sme sa ku pravidelnej chórovej litrurgickej modlibe čítaní v starobylom benediktínskom štýle. 
Názor ES KE na EDO. Napriek snahe organizátorov a hodnote podujatia EDO bol oproti predchádzajúcim stretnutiam menší počet účastníkov. Napriek tomu zastávame názor, že je potrebné pokračovať: „Vlak nádeje a túžby po jednote pomaličky vyšiel zo stanice, tak ho prosím nezastavujme!“ Pre nasledujúce EDO dávame návrh rozšíriť  jeho ponuku do Českej republiky. 
Poďakovanie: k správe pripájame poďakovanie organizátorom - o. Ľudovi Pokojnému a sestrám Evke Guldánovej, Magde Činčurovej a Janke Pabákovej a vedeniu Domu Xaver. 
Svedectvo sestry Dáši Fedorkovej: Počas EDO 2026 som si prehlbila osobný vzťah s Pánom Ježišom a s Cirkvou, a spomenula som si pri tej príležitosti ako som len pred pár rokmi zistila okolnosti môjho krstu: podľa krstného listu ma krstil páter Gracián Gorný z Poľska. Dozvedela som sa, že bol to františkánsky rehoľník pôsobiaci počas totalitných rokov v Prešove. Našla som jeho hrob, kam sa prichádzam pomodliť.

